Avhending av skjølum til Landsskjalasavnið Landsskjalasavnið er almenna skjalasavn føroyska samfelagsins. Samlingarnar dokumentera søgu okkara í umleið 700 ár við skjølum úr samfelagsfyrisitingini. Almennir stovnar skulu avhenda skjøl síni til Landsskjalasavnið í seinasta lagi tá tey eru 30 ára gomul. Tá skjøl verða avhendað, fer tað fram eftir nærri ásettum reglum, les meira. Tað áliggur øllum almennum stovnum, bæði landsstovnum, ríkisstovnum í landinum, kommunum og kommunalum felagsskapum, at hava skil á og varðveita øll skjøl, sum eru framleidd í fyrisitingini. Einki má beinast burtur uttan við loyvi frá Landsskjalasavninum, sum eisini hevur eftirlit við, at savnindini verða trygt varðveitt, áðrenn tey verða avhendað. Landsskjalasavnið setur tí krøv til, hvussu almenn søvn verða varðveitt, meðan tey enn eru á stovununum. Landsskjalasavnið nýtir í tí sambandi vegleiðingar hjá Statens Arkiver.